Rapid riscă să joace fără suporteri și nu a pus în vânzare biletele pentru meciul cu Farul! Reacția lui Daniel Niculae
După meciurile din weekend, Digisport a scris că Jandarmeria ar fi solicitat ca Rapid și Dinamo să joace fără suporteri cel puțin un meci ca urmare a incidentelor din ultima perioadă provocate de fanii celor două formații.
Rapid riscă să joace fără suporteri și nu a pus în vânzare bilete! Reacția lui Daniel Niculae
Daniel Niculae, președintele celor de la Rapid, spune că Jandarmeria nu ar trebui să se implice în astfel de hotărâri și anunță că formația sa așteaptă decizia Comisiei de Disciplină, care ar urma să sosească miercuri.
În funcție de hotărârea Comisiei de Disciplină, Rapid va afla dacă va putea avea suporteri în tribune la meciul cu Farul Constanța, primul din play-off, programat vineri, de la ora 20:30.
- Rapid a fost sancționată constant de Comisia de Disciplină din cauza comportamentului suporterilor. În februarie, giuleștenii au fost considerați recidiviști și au primit amenda maximă - 60.000 de lei pentru utilizarea de către galerie a torțelor și fumigenelor.
"Nu s-au pus în vânzare biletele pentru meciul de vineri pentru că așteptăm decizia Comisiei de Disciplină, nicidecum decizia Jandarmeriei. Am văzut că a apărut o știre conform căreia Jandarmeria a trimis o adresă către FRF și LPF prin care solicită ca meciurile noastre și ale lui Dinamo să se joace fără spectatori. Și unde îi trimitem? În Piața Victoriei sau unde? Nu mi se pare normal ca Jandarmeria să facă o astfel de propunere. Jandarmeria trebuia să vină la stadion și să asigure liniștea, ordinea și buna desfășurare a competițiilor sportive. Nu mi se pare normală această propunere, din contră.
Au fost ceva probleme minore la meciul nostru, înainte de startul partidei, dar țin să mulțumesc comandantului acțiunii. Am reușit să fluidizăm accesul spectatorilor pe stadion. Era deschisă doar o cale de acces către stadion și am stabilit de comun acord cu domnul comandant de la meciul contra celor de la FCSB că o mai bună fluidizare va duce la buna desfășurare.
Ați văzut și dumneavoastră că de câteva sezoane bune suporterii Rapidului se comportă exemplar. Cred că se poate interveni pe Legea 4 pentru că face parte din spectacolul oferit de galerii (n.r - materialele pirotehnice). Atât timp cât lucrurile nu degenerează, cred că și astfel de spectacole pirotehnice pot fi lăsate să facă parte din arsenalul galeriilor. Nu cred că au mai fost incidente atât de grave provocate de suporterii Rapidului", a spus Daniel Niculae, la Digisport.
Urmăriți SPORT.RO și pe Google News